A Bizottság 982/2002/EK rendelete

(2002. június 7.)

a termesztett gombára vonatkozó forgalmazási előírásokról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 545/2002/EK rendelet módosított [1], a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) A termesztett gomba a 2200/96/EK rendelet I. mellékletében felsorolt azon termékek közé tartozik, amelyekre minőségi előírásokat kell elfogadni. Ezért, valamint a világpiac átláthatóságának megőrzése érdekében figyelembe kell venni az Egyesült Nemzetek Európai Gazdasági Bizottságának (ENSZ-EGB) a romlandó termények szabványosításával és a minőség javításával foglalkozó munkacsoportja által a termesztett gombára javasolt előírást.

(2) Ezen előírások alkalmazásának célja, hogy a nem kielégítő minőségű termékeket eltávolítsák a piacról, összhangba hozzák a termelést a fogyasztói követelményekkel, elősegítsék a tisztességes versenyen alapuló kereskedelmet, és ezáltal javítsák a jövedelmezőséget.

(3) Az előírásokat a forgalmazás minden fázisában alkalmazni kell. A nagy távolságokra történő szállítás, a hosszabb raktározás és a különböző árukezelési folyamatok bizonyos változásokat okozhatnak a termékek biológiai fejlődése vagy romlandósága miatt. Az ilyen jellegű romlást figyelembe kell venni azon előírásnál, amelyet a feladást követő forgalmazási fázisokban alkalmaznak.

(4) Mivel az "extra" osztályba tartozó termékeket különös gondossággal kell kiválogatni és csomagolni, esetükben csak a frissesség és feszesség hiányát kell figyelembe venni.

(5) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 07095100 KN-kód alá tartozó, Agaricus nemzetségbe tartozó termesztett gombára vonatkozó forgalmazási előírásokat a melléklet állapítja meg.

Ezen előírást a forgalmazás minden fázisában alkalmazni kell a 2200/96/EK rendeletben megállapított feltételeknek megfelelően.

Azonban a feladást követő fázisokban, az előírás rendelkezéseitől eltérve előfordulhat a termékek esetében a frissesség és a feszesség hiánya; az "extra" osztályon kívül minden más osztályba sorolt termék esetében pedig fejlődésük és romlandóságuk következtében kismértékű minőségromlás.

2. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ezt a rendeletet 2003. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. június 7-én.

a Bizottság részéről

Franz Fischler

a Bizottság tagja

[1] HL L 84., 2002.3.28., 1. o.

[2] HL L 297., 1996.11.21., 1. o.

--------------------------------------------------

MELLÉKLET

A TERMESZTETT GOMBÁRA VONATKOZÓ ELŐÍRÁS (AGARICUS)

1. A TERMÉK MEGHATÁROZÁSA

Ezen előírás a friss állapotban fogyasztásra szánt, Agaricus (Psalliota-ként is ismert) nemzetségből származó fajták termőtestére (carpophora) vonatkozik, nem tartozik ide az ipari feldolgozásra szánt gomba.

A gombákat a következő kereskedelmi típusokba lehet sorolni, mivel ezeket először két csoportba sorolják:

- vágatlan tönkű gombák, amelyeknél a tönk alsó részét nem vágták le,

- vágott tönkű gombák, amelyeknél a tönk alsó részét levágták. A vágásfelületnek simának és a hossztengelyre körülbelül merőlegesnek kell lennie;

mindkét csoportban különbséget tesznek a fejlettség egymást követő szakaszai között:

- zárt gombák (vagy ennek megfelelő megnevezés), vagyis teljesen zárt kalappal rendelkező gombák,

- hártyás gombák, olyan gombák, amelyeknek kalapja vékony hártyával kapcsolódik a tönkhöz,

- nyílott gombák, nyílt kalappal rendelkező gombák (nyílt vagy lapos kalap; a kalap széleinek enyhe lehajlása követelmény),

- lapos gombák, ez olyan gombákat jelent, amelyek teljesen nyitottak (azonban a kalap szélei se nem túl tölcsér alakúak, se nem túl visszahajlók);

a gombákat szín szerint is két további csoportra osztják:

- "fehér"

- "barna" vagy "gesztenyebarna".

2. MINŐSÉGI ELŐÍRÁSOK

Ezen előírás célja meghatározni az előkészített és csomagolt gomba minőségi követelményeit.

A. Minimumkövetelmények

Az adott minőségi osztályra vonatkozó különleges rendelkezések és megengedett eltérések mellett minden osztályban a következő tulajdonsággal kell rendelkeznie a gombának:

- ép; a meghatározásnak megfelelő vágott tönkű gombákat épnek kell tekinteni,

- egészséges; kizártak az olyan termények, amelyek romlóhibával rendelkeznek, erősen megbarnult szárúak vagy más minőségcsökkenés miatt fogyasztásra alkalmatlanok,

- tiszta, gyakorlatilag minden látható idegen anyagtól mentes, kivéve a bélelőanyagot,

- friss megjelenésű, figyelembe veszik a fajta és/vagy kereskedelmi típus sugárlemezének jellemző színét,

- kártevőktől gyakorlatilag mentes,

- a kártevők által okozott károktól gyakorlatilag mentes,

- rendellenes külső nedvességtől mentes,

- idegen szagtól és/vagy íztől mentes;

a gomba fejlettségének és állapotának olyannak kell lennie, hogy az lehetővé tegye a gomba számára a következőket:

- kibírja a szállítást és az árukezelést, és

- kielégítő állapotban érkezzen meg a rendeltetési helyére.

B. Osztályozás

A gombákat a következő három osztályba lehet sorolni:

i. "Extra" osztály

Az ezen osztályba sorolt gombának kitűnő minőségűnek kell lennie. Formájában, megjelenésében, fejlettségében és színében a kereskedelmi típusra jellemző tulajdonságokkal kell rendelkeznie. Jó alakúnak kell lennie.

Hibátlannak kell lennie, kivéve a nagyon enyhe felületi hibákat, feltéve, hogy ezek nem befolyásolják a termény általános megjelenését, a minőségét, az eltarthatóságát vagy a kiszerelését a csomagolásban.

A gombának a bélelőanyagtól gyakorlatilag mentesnek kell lennie; a vágatlan gomba alján nyomokban lehet bélelőanyag.

ii. I. osztály

Az ezen osztályba sorolt gombának jó minőségűnek kell lennie. Alakjában, megjelenésében, fejlettségében és színében a kereskedelmi típusra jellemző tulajdonságokkal kell rendelkeznie.

Rendelkezhet azonban a következő enyhe hibákkal, feltéve, hogy ezek nem befolyásolják a termény általános megjelenését, a minőségét, az eltarthatóságát vagy a kiszerelését a csomagolásban:

- enyhe alaki hiba,

- enyhe elszíneződés,

- enyhe felületi hibák, feltéve, hogy nem terjednek tovább,

- enyhe felületi zúzódások,

- bélelőanyag kisebb nyomokban; a vágatlan gomba lábán lehet bélelőanyag.

iii. II. osztály

Ezen osztály tartalmazza azon gombát, amely nem felel meg a magasabb osztályok előírásainak, de kielégíti a fent meghatározott minimumkövetelményeket.

A következő hibákkal rendelkezhet, amennyiben a gomba megtartja a minőségre, az eltarthatóságra és a csomagban való kiszerelésre vonatkozó lényeges tulajdonságait:

- alaki hiba,

- színhiba,

- kisebb foltok,

- enyhébb zúzódások,

- üreges szár,

- bélelőanyag nyomai; a vágatlan gomba lábán lehet egy kevés bélelőanyag.

3. A MÉRETRE VONATKOZÓ RENDELKEZÉSEK

A méretet a kalap legnagyobb átmérője és a tönk hossza alapján határozzák meg a következő előírásoknak megfelelően.

Legkisebb méret

A kalap átmérője a zárt kalappal rendelkező, a hártyás és a nyílott gombák esetében legalább 15 mm, a lapos gombáknál legalább 20 mm.

A tönk hossza

A tönk hosszát a következőktől mérik:

- a nyílott és a lapos gombák esetén a kalap alatti sugárlemezek,

- a zárt és a hártyás gombáknál a hártya.

Az "extra" osztályba tartozó gombák esetében kötelező a méret szerinti válogatás a következő táblázat alapján, az I. és II. osztályba tartozó gombáknak meghatározott mérettartományba kell esniük a "kicsi", "közepes" és "nagy" jelölések esetén:

Zárt, hártyás és nyílott gombák |

A kalap átmérője | A tönk legnagyobb hossza |

Méret | Mérethatárok | Vágott tönkű gomba | Vágatlan tönkű gomba |

Kicsi | 15–45 mm | A kalap átmérőjének ½-e | A kalap átmérőjének 2/3-a |

Közepes | 30–65 mm |

Nagy | 50 mm és e fölött |

Lapos gombák |

Kalap átmérője | A tönk legnagyobb hossza |

Méret | Mérethatárok | Vágott tönkű gomba | Vágatlan tönkű gomba |

Kicsi | 20–55 mm | A kalap átmérőjének 2/3-a |

Nagy | 50 mm és e fölött |

4. A MEGENGEDETT ELTÉRÉSEKRE VONATKOZÓ RENDELKEZÉSEK

A minőségre és a méretre vonatkozóan eltéréseket lehet megengedni mindegyik csomagban azon termékekre, amelyek a jelölés szerinti osztálynak nem felelnek meg.

A. Minőségi eltérések

i. "Extra" osztály

A gomba 5 darab- vagy tömegszázaléka lehet olyan, amely az osztály követelményeinek nem felel meg, de kielégíti az I. osztály követelményeit, kivételesen beleértve az I. osztály megengedett eltéréseit is.

ii. I. osztály

A gomba 10 darab- vagy tömegszázaléka lehet olyan, amely az osztály előírásainak nem felel meg, de kielégíti a II. osztály követelményeit, kivételesen beleértve a II. osztály megengedett eltéréseit is.

iii. II. osztály

A gomba 10 darab- vagy tömegszázaléka lehet olyan, amelynek hiányzik a tönkje; és a gomba 10 darab- vagy tömegszázaléka lehet olyan, amely sem a II. osztály előírásainak, sem a minimumkövetelményeknek nem felel meg egyéb okokból, nem lehet azonban romlóhibás vagy más módon olyan mértékben minőségcsökkent, ami a terméket fogyasztásra alkalmatlanná teszi.

B. A fejlettségi fokra vonatkozó külön megengedett eltérések

i. "Extra" osztály

A gomba 5 darab- vagy tömegszázaléka lehet olyan, amely az előző vagy a következő fejlettségi szinten van.

ii. I. osztály

A gomba 10 darab- vagy tömegszázaléka lehet az előző, illetve a következő fejlettségi szinten.

iii. II. osztály

Minden csomagban vegyesen lehetnek különböző fejlettségi szintű gombák. Azonban ha feltüntetik a fejlettségi szintet, a gomba legfeljebb 25 darab- vagy tömegszázaléka lehet az előző, illetve a következő fejlettségi szinten.

C. Méreteltérések

Minden osztály esetében: a gomba 10 darab- vagy tömegszázaléka eshet kívül az előírt méreteken.

5. A KISZERELÉSRE VONATKOZÓ RENDELKEZÉSEK

A. Egyneműség

Minden csomag tartalmának egyneműnek kell lennie és kizárólag azonos származású, kereskedelmi típusú, fejlettségi fokú (a fenti IV. B. pont rendelkezései alá tartozik), minőségű és méretű (ha méret szerint válogatott) gombát kell tartalmaznia.

Az 1 kg nettó tömeget meg nem haladó csomagok tartalmazhatnak vegyesen különböző színű gombákat, feltéve, hogy minőségük, fejlettségi fokuk és méretük (ha méret szerint válogatottak), valamint az egyes színeket tekintve származásuk szempontjából egyneműek.

A csomag tartalma látható részének a teljes tartalmat kell képviselnie.

B. Csomagolás

A gombát úgy kell becsomagolni, hogy az megfelelően védve legyen.

A csomagok belsejében használt anyagnak újnak, tisztának és olyan minőségűnek kell lennie, hogy az a terményben semmilyen külső vagy belső elváltozást ne okozzon. A csomagoláshoz különböző anyagok – különös tekintettel a kereskedelmi adatokat tartalmazó papír vagy öntapadós címke – használatát meg lehet engedni, feltéve, hogy a címkézéshez vagy a feliratozáshoz csak nem mérgező tintát, illetve ragasztóanyagot használtak.

A csomagoknak minden idegen anyagtól menteseknek kell lenniük, beleértve a túlzott mennyiségű bélelőanyagot.

6. A JELÖLÉSRE VONATKOZÓ RENDELKEZÉSEK

Minden egyes csomag egyazon oldalán összefüggően, olvashatóan, letörölhetetlenül és kívülről jól láthatóan a következő adatokat kell feltüntetni:

A. Azonosító adatok

Csomagoló és/vagy feladó: név és cím vagy hivatalosan kiadott vagy elfogadott márkajel. Márkajel használata esetén azonban a márkajelhez szorosan kapcsolódóan fel kell tüntetni a "csomagoló és/vagy feladó"-megjelölést (vagy az ennek megfelelő rövidítést).

B. A termék megnevezése

- Amennyiben a tartalom kívülről nem látható:

- termesztett gomba,

- "vágott tönkű" vagy "vágatlan tönkű",

- szín, amennyiben nem "fehér";

- Fejlettségi fok (nem kötelező),

- A különböző színű gombákat vegyesen tartalmazó csomagok esetében, az egyes színek megnevezése.

C. A termék eredete

- Származási ország, és nem kötelező jelleggel a termesztési tájegység vagy a nemzeti, regionális vagy helyi megnevezés feltüntetése.

- A különböző színű és különböző származási helyű gombákat vegyesen tartalmazó csomagok esetében az egyes színek neve mellett közvetlenül fel kell tüntetni a hozzá tartozó származási országot.

D. Kereskedelmi jellemzők

- Osztály,

- Méret (ha méret szerint válogatott), a legkisebb és a legnagyobb kalapátmérőben vagy a "kicsi", "közepes" és "nagy" szavakkal kifejezve.

- Nettó tömeg.

E. Hivatalos ellenőrző jel (nem kötelező).

--------------------------------------------------